
Hogyan tovább székely gazdák? - Avagy Székelyföld gazdaságfejlesztési lehetőségei különös tekintettel a fiatal gazdák tevékenységének tükrében

A kutatásom középpontjában Székelyföld gazdaságfejlesztési lehetőségeinek feltérképezése áll, különös tekintettel a fiatal gazdák tevékenységének tükrében.
Szakirodalmi áttekintésemben kiemelten foglalkozom az agrárgazdaság helyével és szerepével a vidékfejlesztésen belül, a mezőgazdaság nemzetgazdasági jelentőségével, szakpolitikai vonatkozásaival, területi versenyképességével, továbbá az agrárinnovációk helyzetképével és annak társadalomra és gazdaságra gyakorolt hatásaival, végül pedig a Székelyföldön jellemző gazdálkodásra térek ki általánosan.
Kutatásom célja a székelyföldi gazdatársadalom tevékenységének komplex vizsgálata, egyes összefüggések feltárása, valamint a helyi adottságokra alapuló fejlesztési lehetőségek felvázolása.
Kutatási kérdéseim és hipotéziseim a székelyföldi agrárágazat gazdasági, társadalmi, infrastrukturális vonatkozásaival, valamint ezek lehetséges összefüggéseivel és jövőbeli irányaival kapcsolatosak.
A saját kutatásom során szekunder kutatásként a Romániai Nemzeti Statisztikai Hivatal gazdasági és agrárágazati alapmutatóiból dinamika-vizsgálatokat és komplex egyenlőtlenségi mutatókat (átlagszámításon alapuló Éltető-Frigyes indexet és koncentrációt mérő Herfindahl-Hirscman-indexet) képeztem és vizsgáltam MS Office Excel programban, primer kutatásként 2021-ben készített kérdőíves felmérésem térségekre bontott eredményeivel kereszttáblás összefüggés-vizsgálatokat végeztem IBM SPSS Statistics 27 programban.
Eredményeimet összegezve elmondhatom, hogy a székelyföldi megyék központi adatai nem feltétlen mutatják a valóságot, mivel jellemző a magánszemélyi gazdálkodás, nem teljeskörű adatszolgáltatás és a szürke gazdaság is. Alapvetően a három megye homogén együtt mozgást mutat a szekunder vizsgálatban, egyes esetekben Maros megye emelkedik ki, az erőteljesebb gazdasága végett. Továbbá már jelen van a térségben a hagyományos gazdálkodás és az új szakmai tudás és termeléstechnológiák ötvözései, valamint az agrár-diverzifikáció és a közös gazdálkodási megoldások leginkább szövetkezeti formában. Viszont a térségben élő fiatal gazdák pályázással kapcsolatos attitűdjei nem egyértelműen befolyásolt a korcsoportjuk és a szakképzettségük szintjével.



